b'\n_START_ARTICLE_\nSylvia Vrethammar\n_START_PARAGRAPH_\nEva Sylvia Vrethammar (s. 22. elokuuta 1945 Uddevalla) on ruotsalainen jazz- ja iskelm\xc3\xa4laulaja. H\xc3\xa4nen suurin hittins\xc3\xa4 oli vuoden 1973 \xe2\x80\x9dEviva Espa\xc3\xb1a\xe2\x80\x9d, alun perin hollantilainen laulu, joka saavutti suurta suosiota my\xc3\xb6s Britanniassa Vrethammarin englanninkielisen\xc3\xa4 versiona. Siell\xc3\xa4 se nousi listan nelj\xc3\xa4nnelle tilalle, pysyi tilastossa enn\xc3\xa4tykselliset 28 viikkoa ja myi yli miljoona kappaletta. _NEWLINE_Kouluneuvoksen ja pianopedagogin tyt\xc3\xa4r p\xc3\xa4\xc3\xa4si ylioppilaaksi 1964 ja opiskeli sitten opettajaksi. Laulajan uransa h\xc3\xa4n aloitti 1969 ja p\xc3\xa4\xc3\xa4si seuraavana vuonna televisioon Lennart Hylandin suositun Hylands h\xc3\xb6rna -viihdeohjelman juontajaksi. Esiinnytty\xc3\xa4\xc3\xa4n vuonna 1970 Rio de Janeirossa Vrethammar kiinnostui brasilialaisesta ja muusta etel\xc3\xa4amerikkalaisesta rytmimusiikista, josta tuli keskeinen osa h\xc3\xa4nen ohjelmistoaan. 1970-luvun puoliv\xc3\xa4list\xc3\xa4 alkaen Vrethammar esiintyi paljon Saksan liittotasavallassa, jossa h\xc3\xa4n levytti Bert Kaempfertin orkesterin kanssa. H\xc3\xa4n esiintyi my\xc3\xb6s Alankomaissa, Neuvostoliitossa ja Yhdysvalloissa.'